CELEX: 62017TN0808
Language: sk
Date: 2017-12-11 00:00:00
Title: Vec T-808/17: Žaloba podaná 11. decembra 2017 – Pethke/EUIPO

5.2.2018   
            
            
               SK
            
            
               Úradný vestník Európskej únie
            
            
               C 42/44
            
         Žaloba podaná 11. decembra 2017 – Pethke/EUIPO
   (Vec T-808/17)
   (2018/C 042/62)
   Jazyk konania: nemčina
   
      Účastníci konania
   
   
      Žalobca: Ralph Pethke (Alicante, Španielsko) (v zastúpení: H. Tettenborn, Rechtsanwalt)
   
      Žalovaný: Úrad Európskej únie pre duševné vlastníctvo
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil jeho hodnotiacu správu za rok 2016 v znení, ktoré bolo žalobcovi oznámené 10. apríla 2017,
            
         
               —
            
            
               v rozsahu, v akom je to nevyhnutné, zrušil rozhodnutie správnej rady EUIPO o sťažnosti podanej žalobcom 18. októbra 2017 podľa článku 90 ods. 2 Služobného poriadku úradníkov Európskej únie, ako aj
            
         
               —
            
            
               uložil EUIPO povinnosť nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobca uvádza šesť žalobných dôvodov.
   Prvý žalobný dôvod je založený na nesprávnom posúdení priameho nadriadeného žalobcu.
   
               —
            
            
               Žalobca tvrdí, že jeho nadriadený nevykonal vlastné hodnotenie či kritické posúdenie príspevku správy, ktorý vypracoval výkonný riaditeľ, pokiaľ ide o pracovnú výkonnosť žalobcu v časti posudzovaného obdobia od 1. januára 2016 do 17. októbra 2016, čím konal v rozpore s rozhodnutím Komisie K(2013) 8985 final zo 16. decembra 2013, ktorým sa vydávajú všeobecné vykonávacie ustanovenia k článku 43 a článku 44 ods. 1 služobného poriadku, ako aj s pokynmi služby EUIPO.
            
         Druhý a tretí žalobný dôvod je založený na nedostatku právomoci odvolacieho orgánu rozhodovať o sťažnosti a na nedostatku jeho nezávislosti.
   
               —
            
            
               Výkonný riaditeľ nemôže byť nezávislým odvolacím orgánom v rámci každoročného hodnotiaceho konania žalobcu, pretože sa na vypracovaní uvedenej ročnej hodnotiacej správy významne podieľal. V pokynoch služby EUIPO sa o hodnotiacich správach vypracovávaných výkonným riaditeľom stanovuje, že o sťažnostiach proti nim rozhoduje odvolacia komisia.
            
         Štvrtý žalobný dôvod je založený na svojvoľnom prerušení dialógu v rámci postupu prejednávania sťažnosti.
   
               —
            
            
               V rámci postupu prejednávania sťažnosti neprebehol žiadny riadny dialóg, predovšetkým aj z dôvodu svojvoľného prerušenia dialógu výkonným riaditeľom, čo predstavuje podľa žalobcu porušenie pravidiel konania o sťažnosti, teda rozhodnutia Komisie a pokynov služby, ktoré v tejto súvislosti prijal úrad EUIPO. Podľa žalobcu tak pred podaním žaloby neexistovala účinná právna ochrana správnej povahy.
            
         Piaty žalobný dôvod je založený na nedostatku odôvodnenia ročnej hodnotiacej správy.
   
               —
            
            
               Príspevok výkonného riaditeľa, a teda aj hodnotiaca správa za rok 2016, sú postihnuté podstatnými vadami odôvodnenia, čím je žalobcovi sčasti znemožnené vyjadriť sa k uvádzaným dôvodom. Posúdenie pracovnej výkonnosti žalobcu výkonným riaditeľom sa neopiera o vecné základy. Toto posúdenie nie je podľa žalobcu ako celok vierohodné. Výkonný riaditeľ vo svojom príspevku k posúdeniu pracovnej výkonnosti žalobcu v jeho úlohe vedúceho odboru operácií uviedol značne nižšie hodnotenie, než uvádzali všetky predchádzajúce hodnotenia pracovnej výkonnosti žalobcu. Odôvodnenie tohto hodnotenia nezodpovedá vyššie uvedeným prísnejším požiadavkám kladeným na hodnotenie.
            
         Šiesty žalobný dôvod je založený na zjavne nesprávnom posúdení.
   
               —
            
            
               Hodnotiaca správa za rok 2016, ktorej súčasťou je príspevok výkonného riaditeľa, je podľa žalobcu postihnutá zjavne nesprávnym posúdením, pretože sa opiera o neúplné údaje o pracovnej výkonnosti, ktoré boli vybrané náhodne. Posúdeniu vecných údajov chýba akákoľvek vierohodnosť.
            
         
               —
            
            
               V hodnotiacej správe nie sú uvedené číselné hodnoty pracovnej výkonnosti žalobcu spornej časti posudzovaného obdobia, pretože nadriadený žalobcu vo svojej ročnej hodnotiacej správe tieto číselné hodnoty o pracovnej výkonnosti jasne neuviedol.
            
         
               —
            
            
               V príspevku výkonného riaditeľa, a teda aj v hodnotiacej správe sa nachádzajú nepravdy, a táto správa sa opiera o neúplné a jednostranne negatívne údaje o pracovnej výkonnosti. Výkonný riaditeľ využíva svojvoľné a vecne neopodstatnené základy pre hodnotenie a všeobecne nevychádza z kľúčových ukazovateľov, ktoré boli na základe cieľov vopred stanovené. Príspevok výkonného riaditeľa tak skreslil skutočnosti do takej miery, že na jeho základe nemožno vykonať hodnotenie pracovnej výkonnosti žalobcu. Podľa žalobcu nemôže byť v súlade s právom, aby na konci roka bolo vydané negatívne hodnotenie, pričom by sa žalobca nemohol vyjadriť k prípadným nedostatkom svojej pracovnej výkonnosti.